b'\n_START_ARTICLE_\nRam\xc5\xabnas Tilvikas\n_START_PARAGRAPH_\nRam\xc5\xabnas Tilvikas (1946\xc2\xa0m. spalio 25 d. Upynos k., \xc5\xa0ilal\xc4\x97s r.), choro ir orkestro dirigentas, pedagogas.\n_START_SECTION_\nBiografija\n_START_PARAGRAPH_\nPirm\xc4\x85sias muzikos \xc5\xbeinias gavo i\xc5\xa1 senelio vargonininko Antano Tilviko ir t\xc4\x97vo, muzikos mokytojo, Vytauto Tilviko. Mokydamasis Stulgi\xc5\xb3 septynmet\xc4\x97je mokykloje akordeonu grojo t\xc4\x97vo vadovaujamame orkestr\xc4\x97lyje ir kaimo kapeloje. 1959\xe2\x80\x931964 \xc5\xa0iauli\xc5\xb3 muzikos mokykloje mok\xc4\x97si groti birbyne (d\xc4\x97st. P. Juodel\xc4\x97 ir J. Pipiras) bei choro dirigavimo (d\xc4\x97st. O. Bir\xc5\xbeyt\xc4\x97 ir V. \xc5\xbdvirblis). Mokydamasis grojo estradiniuose ansambliuose, vadovavo vokaliniams ansambliams, buvo \xe2\x80\x9eElnio\xe2\x80\x9c fabriko vyr\xc5\xb3 choro chormeisteris. 1964\xe2\x80\x931970 choro dirigavim\xc4\x85 studijavo Lietuvos valstybin\xc4\x97je konservatorijoje (vyr. d\xc4\x97st. H. Perel\xc5\xa1teino klas\xc4\x97). Studijuodamas dirbo Mokytoj\xc5\xb3 nam\xc5\xb3 berniuk\xc5\xb3 choro \xe2\x80\x9e\xc4\x84\xc5\xbeuoliukas" chormeisteriu, konservatorijos ir mokytoj\xc5\xb3 nam\xc5\xb3 koncertmeisteriu, vadovavo vokaliniams ansambliams, akompanavo chorams ir vokaliniams ansambliams._NEWLINE_Nuo 1970 Kauno valstybinio muzikinio teatro chormeisteris, nuo 1972 vyr. chormeisteris ir dirigent\xc5\xb3 asistentas, dirigavo opere\xc4\x8di\xc5\xb3 spektaklius, buvo J. Gruod\xc5\xbeio auk\xc5\xa1tesniosios muzikos mokyklos sceninio parengimo d\xc4\x97stytojas ir koncertmeisteris. 1974 tobulinosi chormeisteri\xc5\xb3 kvalifikacijos kursuose Maskvos Did\xc5\xbeiajame teatre (vadovas vyr. chormeisteris prof. A. Ribnovas), 1980\xe2\x80\x931981 sta\xc5\xbeavo Vokietijoje\xc2\xa0\xe2\x80\x93 Berlyne, Dresdene, Weimare ir Leipzige, gilinosi \xc4\xaf chorin\xc4\xaf, operin\xc4\xaf ir simfonin\xc4\xaf dirigavim\xc4\x85 (vadovai prof. R. Reuteris, R. Renteris, K. Masuras, J. Wilertas, O. Kochas), dalyvavo tarptautiniame dirigent\xc5\xb3 seminare Weimare._NEWLINE_1975\xe2\x80\x931980 Kauno m\xc4\x97sos kombinato vyr\xc5\xb3 choro vadovas\xc2\xa0\xe2\x80\x93 sureng\xc4\x97 koncert\xc5\xb3, konkursuose peln\xc4\x97 prizini\xc5\xb3 viet\xc5\xb3. 1975\xe2\x80\x931977 Kauno politechnikos instituto vyr\xc5\xb3 choro chormeisteris, 1978\xe2\x80\x931979 Kauno \xe2\x80\x9eInkaro\xe2\x80\x9c kombinato dain\xc5\xb3 ir \xc5\xa1oki\xc5\xb3 liaudies ansamblio meno vadovas ir dirigentas. 1978\xe2\x80\x931985 Kauno \xc5\xa1oki\xc5\xb3 ansamblio \xe2\x80\x9eRasa\xe2\x80\x9c vokalin\xc4\x97s grup\xc4\x97s vadovas. Ansamblis\xc2\xa0\xe2\x80\x93 daugelio respublikini\xc5\xb3 konkurs\xc5\xb3 laureatas, koncertavo Rusijoje, Portugalijoje, Vokietijoje, Lenkijoje ir kitur. Kelet\xc4\x85 met\xc5\xb3 vadovavo Kauno mokytoj\xc5\xb3 nam\xc5\xb3 moter\xc5\xb3 vokaliniam ansambliui. 1983\xe2\x80\x931984 Kauno politechnikos instituto mi\xc5\xa1riojo choro \xe2\x80\x9eJaunyst\xc4\x97\xe2\x80\x9c meno vadovas ir dirigentas, sureng\xc4\x97 i\xc5\xa1vyk\xc4\x85 \xc4\xaf \xc5\xa0iaur\xc4\x97s ir Piet\xc5\xb3 Vietnam\xc4\x85, pareng\xc4\x97 Baltijos respublik\xc5\xb3 student\xc5\xb3 dain\xc5\xb3 \xc5\xa1ventei \xe2\x80\x9eGaudeamus-84" Taline. 1985\xe2\x80\x931991 Lietuvos operos ir baleto teatro chormeisteris: gastroliavo Maskvoje ir Var\xc5\xa1uvoje._NEWLINE_1991\xe2\x80\x932016\xc2\xa0m. Kauno muzikinio teatro vyr. chormeisteris ir dirigentas, dirigavo opere\xc4\x8di\xc5\xb3 ir oper\xc5\xb3 spektaklius, pareng\xc4\x97 70 \xc4\xafvairi\xc5\xb3 muzikini\xc5\xb3 veikal\xc5\xb3 chorines scenas._NEWLINE_R. Tilvikas\xc2\xa0\xe2\x80\x93 1975 respublikin\xc4\x97s dain\xc5\xb3 \xc5\xa1vent\xc4\x97s konsultantas Lazdij\xc5\xb3 rajonui, Kauno miesto dain\xc5\xb3 \xc5\xa1ven\xc4\x8di\xc5\xb3 dirigentas, chorved\xc5\xbei\xc5\xb3 tarybos narys, meno m\xc4\x97g\xc4\x97j\xc5\xb3 \xc4\xafvairi\xc5\xb3 kolektyv\xc5\xb3 ap\xc5\xbei\xc5\xabr\xc5\xb3 ir chor\xc5\xb3 konkurs\xc5\xb3 \xc5\xbeiuri narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'